b'\n_START_ARTICLE_\nBuffy, vampyyrintappaja (elokuva)\n_START_SECTION_\nTaustaa\n_START_PARAGRAPH_\nK\xc3\xa4sikirjoittaja Joss Whedon sai idean tulevaan elokuvaansa perinteisest\xc3\xa4 kauhuelokuvien asetelmasta, jossa pieni vaaleahiuksinen nuori tytt\xc3\xb6 joutuu hy\xc3\xb6kk\xc3\xa4yksen kohteeksi pime\xc3\xa4ll\xc3\xa4 kujalla ja tulee tapetuksi. H\xc3\xa4n halusi leikki\xc3\xa4 t\xc3\xa4ll\xc3\xa4 idealla ja k\xc3\xa4\xc3\xa4nt\xc3\xa4\xc3\xa4 tilanteen p\xc3\xa4invastaiseksi. Whedonin mukaan olisi hauskaa luoda hahmo, joka pime\xc3\xa4lle kujalle menness\xc3\xa4\xc3\xa4n ei joudukaan tapetuksi, vaan sen sijaan voittaa hy\xc3\xb6kk\xc3\xa4\xc3\xa4j\xc3\xa4n._NEWLINE_Ohjaaja Fran Rubel Kuzuilla oli eri n\xc3\xa4kemys kuin Whedonilla siit\xc3\xa4 millainen elokuvan tulisi olla. Kuzui n\xc3\xa4ki teoksen komediana, joka kertoi ihmisten suhtautumisesta vampyyreihin, kun taas Whedon oli kirjoittanut omien sanojensa mukaan  "pelottavan elokuvan voimakkaasta naisesta" ja oli tyytym\xc3\xa4t\xc3\xb6n siihen, ett\xc3\xa4 h\xc3\xa4nen kauhuelokuvansa oli muutettu puhtaaksi komediaksi._NEWLINE_Buffy, vampyyrintappaja menestyi taloudellisesti kohtalaisesti ja tuotti kotimaassaan Yhdysvalloissa noin 16 miljoonaa dollaria . Elokuva ei ollut kuitenkaan Whedonin tai kriitikkojen mieleen.\n_START_SECTION_\nJuoni\n_START_PARAGRAPH_\nBuffy Summers (Kristy Swanson) on suosittu cheerleader, joka k\xc3\xa4y Hemeryn high schoolia kotonaan Los Angelesissa. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 tuntematon mies (Donald Sutherland) ilmoittaa Buffylle t\xc3\xa4m\xc3\xa4n olevan vampyyrintappaja eli valittu, jolla on erikoisia voimia ja joka taistelee erilaisia pimeyden voimia kuten vampyyreita ja demoneita vastaan. Mies on nimelt\xc3\xa4\xc3\xa4n Merrick, ja h\xc3\xa4n on Buffyn valvoja eli vampyyrintappajan tarkkailija ja kouluttaja. _NEWLINE_Lyhyen koulutuksensa j\xc3\xa4lkeen Buffy on valmis tappamaan vampyyreita. Ep\xc3\xa4onnekseen h\xc3\xa4n ajautuu heti yhteenottoon paikallisen vampyyrikuninkaan Lothosin (Rutger Hauer) kanssa. Lothos on vastuussa useiden vampyyrintappajien surmaamisesta, ja sen lis\xc3\xa4ksi h\xc3\xa4n murhaa Merrickin. Elokuvan lopuksi Buffy kohtaa Lothosin suuressa taistelussa koulunsa tanssiaisissa, miss\xc3\xa4 tytt\xc3\xb6 tappaa vampyyrin ja t\xc3\xa4m\xc3\xa4n seuraajat.\n_START_SECTION_\nSoundtrack\n_START_PARAGRAPH_\nBuffyn soundtrack julkaistiin 28. hein\xc3\xa4kuuta 1992. Se sis\xc3\xa4lt\xc3\xa4\xc3\xa4 yhteens\xc3\xa4 kymmenen kappaletta.'